સંધ્યાવલીએ રુકમાંદગને હિંસા અને અહિંસા ઉપરાંત ધર્મ અને સત્યનું જ્ઞાન પણ આપ્યું. રુકમાંગદ સમક્ષ ધર્મ છોડવો અથવા પુત્ર ધર્માંગદનો વધ કરવો એવી વિકટ પરિસ્થિતિ ઊભી થઈ ત્યારે સંધ્યાવલીએ દ્વિધામાંથી માર્ગ કાઢવા કહ્યુંઃ ‘ધર્મ છોડવા કરતાં તો પુત્રનો વધ કરવો જ શ્રેષ્ઠ છે. ગર્ભ ધારણ કરવામાં માતાને જ અધિક ક્લેશ સહન કરવો પડે છે. બાળક પર તેનો જ સ્નેહ વિશેષ હોય છે. ખેદ અને સ્નેહ જેવો માતાનો હોય છે તેવો પિતાનો હોઈ શકતો નથી. આ ભૂતલ પર પિતાને બી વાવનાર કહેવામાં આવ્યો છે અને માતા તેને ધારણ કરનારી છે. તેથી બાળકનું પાલનપોષણ કરવામાં વધારે કષ્ટ તેને જ ઉઠાવવું પડે છે. પુત્ર પર પિતા કરતાં સો ગણો સ્નેહ માતાનો હોય છે. તેના સ્નેહની અધિકતા પર જ દષ્ટિ રાખીને ગૌરવમાં માતાને પિતા કરતાં મોટી માનવામાં આવી છે. હું માતા હોઈને પણ સત્યના પાલનથી પરલોકને જીતવાની ઇચ્છા રાખીને પુત્રસ્નેહને તિલાંજલિ આપી ચૂકી છું. સ્નેહને દૂર કરી પુત્રનો વધ કરો. સત્યનું પાલન કરાવનારી આપત્તિઓને પણ ધન્ય છે. સત્યનું રક્ષણ કરાવનારી હોવાથી માણસો માટે તે મોક્ષ આપનારી છે. માટે આપના સત્યની રક્ષા કરો. સત્યના પાલનથી વિષ્ણુનું સામ્રાજ્ય પ્રાપ્ત થાય છે.